Source: https://ispis.sk/judikatura/KSKE/7CoP274/2011
Timestamp: 2020-04-03 00:13:01+00:00
Document Index: 5943525

Matched Legal Cases: ['§ 83', '§ 103', '§ 104', '§ 103', '§ 104', '§ 83', '§ 146', '§ 205', '§ 85', '§ 62', '§ 112', '§ 219', '§ 212', '§ 214', 'súd ', 'súd ', 'Súd ', 'súd ', '§ 103', '§ 104', '§ 83', '§ 146', '§ 205', 'súd ', 'súd ', '§ 85', '§ 62', 'súd ', '§ 112', 'súd ', 'súd ', 'súd ', '§ 212', '§ 214', 'súd ', 'súd ', 'súd ', '§ 83', '§ 103', '§ 146', 'súd ', '§ 219']

KSKE 7 CoP 274/2011 - iSpis
iSpis Judikatúra – KSKE 7 CoP 274/2011
KS v Košiciach, dátum 20.02.2012, sp.zn. KSKE 7 CoP 274/2011
§ 83 OSP § 103 OSP § 104 ods. 1 OSP
§ 103 OSP § 104 ods. 1 OSP § 83 OSP § 146 ods. 1 písm. c) OSP § 205 ods. 2 OSP § 85 ZOR § 62 zákona č. 36/2005 § 112 ods. 2 OSP § 219 ods. 1 OSP § 212 ods. 1 OSP § 214 ods. 2 OSP
OSKE2 23P209/2011
Súd: Krajský súd Košice Spisová značka: 7CoP/274/2011 Identifikačné číslo súdneho spisu: 7211212742 Dátum vydania rozhodnutia: 21. 02. 2012 Meno a priezvisko sudcu, VSÚ: JUDr. Frederika Zozuľáková ECLI: ECLI:SK:KSKE:2012:7211212742.1
Uznesenie Krajský súd v Košiciach v právnej veci navrhovateľa Y.. O. O. U. nar. X.X.XXXX bývajúceho v W. na W. ul. č. XX proti odporkyni Z. U. nar. XX.X.XXXX bývajúcej v W. na Y. ul. č. X v konaní o zrušenie vyživovacej povinnosti o odvolaní navrhovateľa proti uzneseniu Okresného súdu Košice II z 29.6.2011 č.k. 23P 209/2011-16 takto
Súd prvého stupňa napadnutým uznesením zastavil konanie a rozhodol, že žiaden z účastníkov nemá právo na náhradu trov konania. Rozhodnutie odôvodnil tým, že navrhovateľ sa návrhom doručeným 21.4.2011 domáhal zrušenia vyživovacej povinnosti k plnoletej dcére, ktorá bola určená rozsudkom Okresného súdu Košice II č.k. P 224/95-63 z 19.10.1999. Návrh odôvodnil tým, že odporkyňa ukončila prípravu na povolanie ukončením štúdia a je schopná sama sa živiť. Konajúci súd z evidenčných pomôcok zistil, že v rovnakej veci prebieha na Okresnom súde Košice II pod. sp.zn. 23P 224/1995 konanie o zrušenie vyživovacej povinnosti navrhovateľa voči odporkyni, ktoré doposiaľ nie je právoplatne skončené. S poukazom na ust. § 103, § 104 ods. 1 vety prvej a § 83 O.s.p. skonštatoval, že prekážka začatého konania bráni tomu, aby v tej istej veci prebiehalo na súde iné konanie, preto konanie o návrhu navrhovateľa začaté 21.4.2011 zastavil. O trovách konania rozhodol podľa ust. § 146 ods. 1 písm.c/ O.s.p..
Proti tomuto uzneseniu podal v zákonnej lehote odvolanie navrhovateľ z dôvodov podľa § 205 ods. 2 ods. 2 písm.a/ a f/ O.s.p. a navrhol, aby odvolací súd zrušil uznesenie súdu prvého stupňa a vrátil vec na ďalšie konanie, pretože boli splnené všetky zákonné podmienky smerujúce k zrušeniu vyživovacej povinnosti v súlade so Zákonom o rodine. Uviedol, že súd z procesného hľadiska nemôže ako jeden návrh posudzovať návrh na zrušenie vyživovacej povinnosti z dôvodov momentálnej schopnosti a možnosti plnenia vyživovacej povinnosti v roku 2004 podľa ust. § 85 a nasl. zákona č. 94/63 Zb., v ktorom zatiaľ nebolo právoplatne rozhodnuté a návrh na zrušenie vyživovacej povinnosti zo zákona, t.j. dovŕšením plnoletosti, resp. ukončenia prípravy na zamestnanie podľa § 62 a nasl. zákona č. 36/2005 Z.z.. Domnieva sa, že sa nejedná o tú istú vec, ale o dva samostatné návrhy. Z uvedeného vyplýva, že súd prvého stupňa vychádzal z nesprávneho posúdenia veci, nepoužil správne ustanovenia právneho predpisu, nekonal v súlade so zákonom, nakoľko v zmysle zákona č. 36/2005 Z.z. boli splnené všetky podmienky vyžadované zákonom smerujúce k zrušeniu vyživovacej povinnosti. Poukázal na ust. § 112 ods. 2 O.s.p., podľa ktorého, ak sa v návrhu na začatie konania uvádzajú veci, ktoré sa na spojenie nehodia, alebo ak odpadnú dôvody, pre ktoré súd veci spojil, môže súd niektorú vec vylúčiť na samostatné konanie.
Odporkyňa sa k odvolaniu navrhovateľa nevyjadrila.
Odvolací súd preskúmal napadnuté uznesenie spolu s konaním, ktoré mu predchádzalo podľa § 212 ods. 1, 3 O.s.p. bez nariadenia pojednávania podľa § 214 ods. 2 O.s.p. a dospel k záveru, že odvolanie navrhovateľa nie je dôvodné. Zo spisu Okresného súdu Košice II sp.zn. 23P 224/1995 odvolací súd zistil, že na základe návrhu navrhovateľa z 28.11.2002 je vedené konanie o zrušenie vyživovacej povinnosti k odporkyni Z. U. nar. XX.X.XXXX. Rozsudkom z 15.4.2011 č.k. 23P 224/1995-256 Okresný súd Košice II zmenil rozsudok Okresného súdu Košice II č.k. P 224/1995-63 z 19.10.1999 tak, že zrušil vyživovaciu povinnosť navrhovateľa Y.. O. U. nar. X.X.XXXX k odporkyni Z. U. nar. XX.X.XXXX ku dňu 25.1.2008. V prevyšujúcej časti návrh zamietol. V dôsledku odvolania navrhovateľa je uvedený rozsudok predmetom odvolacieho konania s tým, že vo veci doposiaľ nebolo právoplatne rozhodnuté. Z odôvodnenia tohto rozsudku vo vzťahu k výroku o zrušení vyživovacej povinnosti navrhovateľa k odporkyni vyplýva, že vyživovacia povinnosť navrhovateľa bola zrušená k 25.1.2008 z dôvodu ukončenia štúdia odporkyne. Z uvedeného vyplýva jednoznačný záver, že o návrhu navrhovateľa doručeného Okresnému súdu Košice II 21.4.2011, ktorým sa domáha zrušenia vyživovacej povinnosti k odporkyni nie je možné konať z dôvodu prekážky začatého konania v tej istej veci, tak ako správne konštatoval súd prvého stupňa v napadnutom uznesení, v súlade s ust. § 83 O.s.p. a postup súdu prvého stupňa podľa § 103 a 104 ods. 1 vety prvej O.s.p., ktorým konanie o tomto návrhu navrhovateľa zastavil a o trovách konania účastníkov rozhodol podľa ust. § 146 ods. 1 písm.c/ O.s.p. je správny a v súlade so zákonom. Z uvedených dôvodov odvolací súd uznesenie súdu prvého stupňa ako vecne správne podľa § 219 ods. 1 O.s.p. potvrdil.